SMEแบงก์ปล่อยกู้พันล้านให้รายย่อย
เอสเอ็มอีแบงก์ ตั้งโต๊ะปล่อยกู้&nbsp; 1,000 ล้านบาท ให้เอสเอ็มอีซื้อทรัพย์สินเพื่อใช้เป็นที่ตั้งสถานประกอบการ
11 ก.ค. 2554

เอสเอ็มอีแบงก์ ตั้งโต๊ะปล่อยกู้  1,000 ล้านบาท ให้เอสเอ็มอีซื้อทรัพย์สินเพื่อใช้เป็นที่ตั้งสถานประกอบการ
นายโสฬส สาครวิศว กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) หรือ ธพว.เปิดเผยว่า ธนาคาร เตรียมเปิดตัวสินเชื่อใหม่สำหรับซื้อทรัพย์สิน เพื่อเป็นที่ตั้งสถานประกอบการวงเงิน 1,000 ล้านบาท 
ทั้งนี้ให้ผู้ประกอบการ SMEs ที่อยากซื้อทรัพย์สิน หรือสิทธิการเช่า (เซ้ง) ที่ดินพร้อมสิ่งปลูกสร้างประเภท บ้านเดี่ยว บ้านแฝด ทาวน์เฮ้าส์ ทาวน์โฮม อาคารพาณิชย์ ห้องชุด  ได้ใช้เป็นที่ตั้งสถานประกอบการ ด้วยเงื่อนไขพิเศษ  มีระยะเวลากู้นาน 15 ปี   อัตราดอกเบี้ยปีที่ 1 MLR-1.5% ต่อปี    ปีที่ 2 MLR-0.75% ต่อปี  ปีที่ 3 เป็นต้นไป คิดอัตราดอกเบี้ย MLR ต่อปี (ปัจจุบัน MLR เท่ากับ 7% ต่อปี)  ปลอดชำระเงินต้น 1 ปี โดยธนาคารจะจัดงานเปิดตัวสินเชื่ออย่างเป็นทางการ ในวันที่ 14 ก.ค. 2554 นี้
"ที่ผ่านมา ผู้ประกอบการ SMEs ส่วนใหญ่ ไม่มีสถานประกอบการเป็นของตัวเอง ต้องดำเนินธุรกิจ หรือเปิดร้านค้า โดยจ่ายค่าเช่าเป็นรายเดือน หรือทำสัญญาเป็นรายปี ทำให้เกิดต้นทุนค่าใช้จ่ายในเงินส่วนนี้มาก ซึ่งเป็นเงินที่ต้องเสียไปอย่างเปล่าประโยชน์ โดยไม่ได้สินทรัพย์กลับคืนมา ธนาคารจึงเปิดตัวสินเชื่อสำหรับซื้อทรัพย์สินเพื่อเป็นที่ตั้งสถานประกอบการ ด้วยอัตราดอกเบี้ย และระยะเวลาการผ่อนชำระ เงื่อนไขพิเศษสุด ซึ่งเป็นการตอบโจทย์ช่วยแก้ปัญหาและต่อยอดความมุ่งหวังของผู้ประกอบการได้อย่างตรงจุด"นายโสฬสกล่าว 
นายโสฬส กล่าวอีกว่า ผู้ประกอบการ SMEs ที่มีตึกแถว ร้านค้าของตัวเอง โดยการรีไฟแนนซ์ก็สามารถใช้บริการสินเชื่อโครงการนี้ได้ สินเชื่อสำหรับซื้อทรัพย์สินเพื่อเป็นที่ตั้งสถานประกอบการจะช่วยสนับสนุนให้คนที่อยากเปิดร้านค้า เปิดออฟฟิศทำงาน ที่อาจจะเป็นธุรกิจเดิม หรือธุรกิจใหม่ได้มีโอกาสเป็นเจ้าของสถานประกอบการ